Diari Oficial de la Generalitat Valenciana


Sumari del DOGV 6973, del 26-02-2013 (2013/2035)

DECRET 35/2013, de 22 de febrer, del Consell, pel qual es regula l'aprofitament sostenible de l'anguila europea (Anguilla anguila) en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/02/22/35/dof/vci/html**

### Dades del document

Número de DOGV
:   6973

Data del DOGV
:   26-02-2013

Secció del DOGV
:   I. DISPOSICIONS GENERALS

Número del document
:   2013/2035


Data del document
:   22-02-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * pesca esportiva
    * legislació
    * temporada de pesca
    * comercialització
    * peix d'aigua dolça
    * pesca d'aigua dolça
    * regulació de la pesca
    * protecció de la fauna
    * pesca tradicional
    * permís de pesca

DECRET 35/2013, de 22 de febrer, del Consell, pel qual es regula l'aprofitament sostenible de l'anguila europea (Anguilla anguila) en l'àmbit de la Comunitat Valenciana. [2013/2035]
PREÀMBUL
La pesca de l'anguila és una activitat amb llarga tradició a la Comunitat Valenciana, per a la qual s'han disposat normatives reguladores des d'abans del segle XVIII. Estes regulacions han tractat d'adaptar i controlar les condicions de l'aprofitament en funció de les circumstàncies imperants en la societat del moment i en el seu entorn natural.
El context ambiental i normatiu actual imposa la necessitat d'establir un nou enfocament reglamentari per a esta activitat, atenent no sols les tècniques i els esforços pesquers, tal com s'ha fet en les últimes dècades, sinó garantint a més una gestió sostenible de l'espècie i del seu aprofitament.
Així, s'haurà d'estipular un ús/explotació planificat a curt i llarg termini que integre i compatibilitze elements tradicionals amb la conservació i millora del mateix recurs.
Dins de l'àmbit normatiu en què s'ha de desenrotllar l'activitat de la pesca de l'anguila ens trobem, entre altres, la Llei de 20 de febrer de 1942, per la qual es regula el foment i la conservació de la pesca fluvial, i el seu reglament. La Generalitat, en l'àmbit de les seues competències, ha assumit la competència exclusiva en matèria de pesca en aigües interiors, marisqueig, aqüicultura, caça i pesca fluvial i lacustre, en virtut del que establix l'article 49.1.17.a de l'Estatut d'Autonomia de la Comunitat Valenciana. Basant-se en això, es va dotar en el seu moment d'una norma, l'Orde de 17 de maig de 1990, de la Conselleria d'Agricultura i Pesca, per la qual es regula la pesca de l'angula, per a ordenar esta activitat.
La determinació de la Unió Europea de considerar que l'anguila en l'estat de conservació actual requerix l'adopció de mesures per a recuperar les seues poblacions s'ha concretat en el Reglament (CE) número 1100/2007, del Consell, de 18 de setembre de 2007, pel qual s'establixen mesures per a la recuperació de la població d'anguila europea. Este document insta i definix les condicions mínimes a considerar en la redacció del Pla de Gestió de l'Anguila per a la Comunitat Valenciana (PGACV), aprovat per la Comissió Europea amb data 1 d'octubre 2010, i segons el qual s'ha de desplegar el nou marc legislatiu que regule l'aprofitament d'esta espècie durant els pròxims anys.
Un dels principis bàsics integrats en el PGACV és que tota aquella persona, entitat o empresa que es beneficia de l'aprofitament de l'anguila o interferix en el desenrotllament normal d'esta haurà de contribuir-ne a la gestió i recuperació.
A més, la inclusió de l'anguila europea (Anguilla anguila) en l'annex II del Conveni Internacional de Tràfic d'Espècies Silvestres (CITES) motiva la necessitat urgent de garantir-ne la supervivència per mitjà d'una gestió adequada de l'espècie i el control del seu comerç.
A causa del seu caràcter migratori, la incidència dels obstacles presents en els cursos d'aigua sobre esta espècie ha sigut demostrada en nombrosos estudis i investigacions. Esta incidència mostra la seua versió més greu quan l'obstacle es troba associat a un centre de producció d'energia elèctrica i disposa de turbines mogudes pel pas de l'aigua. Estos elements eleven notablement la mortaldat dels individus que intenten travessar-los en migració cap al mar, a causa de l'important augment de la velocitat de pas que hi patixen, a l'augment de la pressió, seguit d'una brutal descompressió a l'eixida de la roda, i a la possibilitat de xoc amb una part fixa o mòbil de la turbina, i n'impedixen, al seu torn, l'ascens pel riu.
Per això, no sols s'ha de regular la mateixa activitat pesquera, sinó també les mesures de compensació que s'han d'adoptar per a rescabalar els efectes de la mateixa actuació humana sobre el medi que sustenta l'espècie. Tot això a fi de garantir la recuperació del seu espai en l'ecosistema, així com la lliure transitabilitat dels individus a través dels cursos d'aigua en els seus processos migratoris o les actuacions encaminades a suplir este problema.
D'altra banda, l'Administració no pot desatendre el fet que a la Comunitat Valenciana hi ha una activitat econòmica tradicionalment vinculada a la comercialització de l'anguila, generadora de riquesa cultural i econòmica i d'una quantitat important de llocs de treball; tot això mereix ser igualment objecte de consideració i protecció. És més, l'acció combinada de captura de juvenils per a l'engreixament en planta aqüícola amb fins de repoblació és una mesura imprescindible per a la recuperació eficient de les poblacions, alhora que un servici de gran interés prestat a l'administració pels professionals del sector.
Per tot això, complits els tràmits procedimentals previstos en l'article 43 de la Llei 5/1983, de 30 de desembre, del Consell, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 22 de febrer de 2013,
DECRETE
CAPÍTOL I
Objectius
Article 1. Objecte i àmbit d'aplicació
1. Este decret regula l'aprofitament de l'anguila europea (Anguilla anguila) en qualsevol dels seus estadis i en tot l'àmbit de la Comunitat Valenciana, siga quina siga la concessió de les aigües o la propietat dels terrenys on s'hi efectue.
2. Igualment, és objecte d'este decret la determinació i quantificació d'actuacions encaminades a garantir la recuperació de les poblacions d'anguila i del seu hàbitat en les masses d'aigua continental de la Comunitat Valenciana. En este sentit, es concretaran i prioritzaran les accions a desenrotllar tant pels sectors que aprofiten l'espècie (annex III) com per altres administracions, entitats, empreses o organitzacions implicades en la seua gestió.
Article 2. Declaració d'interés públic
Es declaren d'interés públic totes les actuacions encaminades a la recuperació de l'anguila i del seu hàbitat natural en l'àmbit de la Comunitat Valenciana: accions de repoblació, translocació, investigació, supressió de barreres, cria i engreixament que es destinen a la recuperació de poblacions.
CAPÍTOL II
Competència
Article 3. Competència
1. Les competències en matèria de pesca, gestió, coordinació, inspecció, estadística i informació d'esta espècie radicaran en la direcció general competent en matèria de pesca continental.
2. L'elaboració i revisió d'un pla de gestió de l'anguila europea a la Comunitat Valenciana, d'acord amb les exigències internacionals o nacionals, serà competència, així mateix, d'esta direcció general, sense perjuí de la participació d'altres administracions públiques.
3. Són competència exclusiva de la Generalitat, a través de la direcció general competent en matèria de pesca continental, la regulació, el control i l'expedició de llicències i permisos per a la pesca de l'anguila en l'àmbit de la Comunitat Valenciana. Cap altra administració, organisme o ens podrà expedir permisos o llicències, regular o controlar esta activitat, llevat que la Generalitat delegue competències, d'acord amb la normativa vigent.
4. Igualment, serà la direcció general competent en matèria de pesca continental qui coordinarà totes les actuacions que es realitzen en l'àmbit de la Comunitat Valenciana en matèria de cria, engreixament, estudis i investigacions, estadístiques de captures, producció, soltes de qualsevol tipus i qualsevol altra matèria relacionada amb esta espècie fins a la seua pesca. D'altra banda, fomentarà l'estudi i la col·laboració entre universitats, centres d'investigació i empreses del sector.
5. La captura d'exemplars en el medi natural amb fins d'investigació només es podrà realitzar amb l'autorització prèvia corresponent quan el seu objectiu comprenga la conservació i recuperació de l'espècie.
CAPÍTOL III
Conceptes i grandàries
Article 4. Definicions
Atesa l'excepcionalitat de la pesca de l'anguila en qualsevol dels seus estadis, es definixen els conceptes següents:
1. Pesca professional: es considera pesca professional la captura d'exemplars d'anguila de les talles autoritzades, per mitjà dels mètodes establits, en les zones destinades a això i amb fins comercials, tant les destinades a engreixament com a consum directe, per persones, entitats, empreses i confraries degudament autoritzades.
2. Pesca esportiva o recreativa: es considera pesca esportiva o recreativa la captura d'exemplars iguals o superiors a 25 centímetres, en les zones no prohibides, amb fins no comercials. Dins d'esta classificació s'inclou la pesca en la modalitat de la molinà. Esta modalitat consistix en la captura d'exemplars d'anguila per mitjà de la preparació d'un esquer amb individus de cuc, enfilats en un eix que s'enrotlla a manera de pilota. Este esquer s'introduïx en l'aigua a l'espera que l'exemplar el mossegue, s'extrau la dita massa amb l'animal enganxat i este s'arreplega amb un recipient en el moment que es solta al notar-se fora de l'aigua.
3. Entitat recol·lectora: associació professional dedicada a la pesca professional de l'anguila.
4. Entitat comercialitzadora: entitat degudament constituïda i en actiu, entre els fins de la qual es troba la compra i venda d'espècies piscícoles. Només podran comercialitzar esta espècie aquelles entitats que es troben inscrites en el Registre General Sanitari, d'acord amb la normativa vigent.
Article 5. Classificació de grandàries
Es cataloguen els diferents estadis de l'anguila de la manera següent:
1. Angula: exemplar d'anguila inferior o igual a 12 centímetres de longitud.
2. Anguló: exemplar d'anguila superior a 12 centímetres i inferior a 25 centímetres.
3. Anguila: exemplar d'anguila igual o superior a 25 centímetres.
Només està permesa la pesca professional de l'anguila en els casos 1 i 3.
Només està permesa la pesca no professional de l'anguila en el cas 3.
Queda totalment prohibida la pesca d'exemplars classificats en el grup 2 d'este article.
La talla de l'anguila s'amidarà des de l'extrem del morro fins a l'extrem de l'aleta caudal.
Article 6. Unitat equivalent d'anguila (UEA)
1. S'establix la unitat equivalent d'anguila com un factor de conversió que permet establir l'equivalència entre anguiles de diferents grandàries. Es determina que 1 UEA és igual a una angula de 0,3 grams. En la taula de l'annex I s'establix la quantitat d'UEA que equivalen a una anguila de qualsevol altra talla, tenint en compte les taxes de supervivència natural de l'espècie.
Este factor permetrà estimar amb exactitud la quantitat d'individus d'esta espècie a utilitzar en programes de repoblació en funció de la seua mida, així com mortaldats, captures, producció o qualsevol altra tasca per a la qual es requerisca esta equivalència.
2. El valor de la UEA podrà ser variat mitjançant una resolució de la direcció general competent en matèria de pesca continental, atenent un millor coneixement de les taxes de supervivència de l'espècie, com a resultat dels estudis que sobre esta es realitzen.
CAPÍTOL IV
Consideracions generals
Article 7. Cobrament de taxes
Cap administració, organisme o ens que no tinga les competències, o la delegació d'estes, en regulació, control o expedició de les llicències podrà sol·licitar el pagament de cap taxa o cànon en concepte d'arrendament o pagament per explotació, captura o qualsevol altre que tinga com a fi gravar l'activitat de la pesca de l'anguila en qualsevol dels seus estadis.
Article 8. Prohibició de pescar
1. Es podrà prohibir la pesca de l'anguila en tots o en algun dels estadis que es permeten en este decret sempre que les autoritats científiques així ho recomanen i s'adopten mesures semblants en masses d'aigua de l'entorn mediterrani.
2. S'entén per autoritat científica aquella que forma part de comités assessors de caràcter nacional o europeu d'acord amb les normatives reguladores d'institucions.
3. Igualment, amb un informe previ del servici amb competències en matèria de pesca continental, la direcció general amb competències en esta matèria podrà establir quotes de captura o inclús, si així s'estima, prohibir-ne temporalment la pesca.
Article 9. Comercialització
1. Només està permesa la venda al públic per a consum d'exemplars d'anguila en els estadis 1 i 3 de l'article 5.
2. A fi de garantir l'origen de les captures, l'entitat recol·lectora procedirà a omplir i entregar un document de justificació de procedència normalitzat per l'administració o document de traçabilitat.
Article 10. Vigilància
Les organitzacions titulars d'un aprofitament sostenible d'anguila podran sol·licitar el nomenament d'un guarda de pesca d'acord amb la normativa específica vigent.
Article 11. Infraccions
Correspon a les direccions territorials amb competències en matèria de pesca continental tramitar i sancionar les infraccions a les disposicions que regulen la pesca de l'anguila, de conformitat amb la legislació vigent en matèria de pesca continental.
CAPÍTOL V
Obligacions
Article 12. Zones de reserva
Es podran crear zones de reserva de l'anguila en què es prohibirà la pesca d'individus d'esta espècie amb interés comercial, d'entreteniment o esportiu. Només se'n podrà permetre la pesca amb l'autorització de la direcció general amb competències en matèria de pesca continental, com a mitjà de gestió de poblacions i amb un informe previ vinculant del servici amb competències en esta matèria, o per raons d'investigació. La delimitació d'estes zones de reserva es detalla en l'annex II. Estes zones es podran modificar quant al nombre o el seu perímetre per resolució de la direcció general amb competències en matèria de pesca continental.
Article 13. Pla de repoblacions
1. En aplicació del Pla de Gestió de l'Anguila per a la Comunitat Valenciana, haurà d'incrementar-se el nombre d'individus destinats a repoblar les masses d'aigua continentals de la Comunitat Valenciana, amb l'objecte final d'augmentar la quantitat de reproductors que escapen al mar i fomentar així la perdurabilitat del recurs.
2. El nou pla de repoblacions, elaborat per la direcció general amb competències en matèria de pesca continental, determinarà les aportacions de tots els sectors implicats en l'aprofitament sostenible de l'anguila detallats en l'annex III. Així mateix, d'acord amb allò que s'ha arreplegat en este decret, també especificarà les aportacions a realitzar per part de les empreses, organismes o entitats amb concessions d'aprofitament hidràulic amb destinació a la producció d'energia elèctrica.
3. De totes les actuacions de repoblació s'alçarà l'acta corresponent i es remetrà per al seu control a la direcció general amb competències en matèria de pesca continental.
Article 14. Millora de l'hàbitat
Atés que l'hàbitat potencial de l'espècie a la Comunitat Valenciana es troba irreversiblement alterat per obres hidràuliques d'interés públic, el pla de repoblacions anteriorment regulat es complementarà amb les mesures correctores següents:
1. Millora de la qualitat de les aigües, amb especial incidència en la vigilància dels abocaments, la minimització de l'ús de fertilitzants i fitosanitaris utilitzats en l'entorn de les masses d'aigua i la millora en la gestió del recurs hídric en zones prelitorals, atenent les necessitats de l'espècie.
2. Neteja i naturalització de les goles o desembocadures al mar.
3. Correcció dels obstacles a la remuntada i tornada per a la fauna ictícola -amb especial atenció a les característiques de mobilitat pròpies de l'anguila-, i segons les obligacions arreplegades en la normativa vigent en matèria de pesca.
En relació amb este últim punt, i mentres no s'executen estes mesures correctores, el titular de cada una de les centrals hidroelèctriques localitzades sobre llits de la Comunitat Valenciana haurà de compensar l'impacte ocasionat a l'espècie per mitjà de la realització de repoblacions anuals.
Les quantitats i característiques d'estes repoblacions anuals s'establixen en l'annex IV.
4. En el cas de les comportes de desaigüe del llac de l'Albufera situades en les goles del Pujol, el Perellonet i el Perelló haurà de permetre el pas tant de l'anguila com de l'angula en la seua eixida al mar o en la seua entrada al llac, respectivament, amb la instal·lació dels dispositius o els mitjans corresponents o l'obertura parcial de les comportes en els períodes migratoris.
Article 15. Altres aportacions
1. Les empreses d'aqüicultura, entre les espècies de producció de les quals es trobe l'anguila, hauran de col·laborar en la recuperació de l'espècie per mitjà d'un dels procediments següents:
a) Contribució per mitjà de repoblació amb exemplars, en funció dels criteris de repoblació que s'establisquen en el pla de repoblacions.
b) Inversions en centres de producció d'anguila públics.
c) Col·laboració amb universitats o centres d'investigació reconeguts en estudis que milloren el coneixement de l'espècie i/o la seua conservació.
2. Igualment, la federació de pesca, com a representant del col·lectiu de pescadors esportius, haurà de contribuir a la gestió sostenible de l'espècie per mitjà de repoblació amb exemplars, seguint els criteris que establisca l'administració en el pla de repoblacions.
Article 16. Consideració de les aportacions
El valor monetari equivalent a les quantitats d'anguila entregades pels pescadors en qualsevol dels seus estadis, així com les aportades per indústries del sector de l'anguila, federacions o empreses titulars de centres de producció d'energia elèctrica per mitjà de l'aprofitament hidràulic, podran, en la mesura que la legislació vigent ho permeta, considerar estes entregues o repoblacions com aportacions a la conservació del medi natural, amb les corresponents desgravacions fiscals que això comporte.
CAPÍTOL VI
Normes generals de la pesca professional
Article 17. Beneficiaris
1. Les autoritzacions d'aprofitament seran adjudicades a empreses, confraries, grups o associacions professionals donades d'alta en esta activitat, de tal manera que esta espècie només podrà ser pescada de forma professional per pescadors pertanyents a estes entitats grupals. A més, cada un d'estos pescadors disposarà de la seua pròpia llicència professional individual, segons es disposa en l'article 18 d'este decret.
2. Les entitats que disposen de l'autorització o llicència per a l'aprofitament professional de l'anguila hauran de mantindre un llibre de registre de captures normalitzat que ompliran diàriament, el qual estarà a disposició del personal de l'administració amb competències en matèria de pesca continental. Anualment, els servicis territorials amb competències en matèria de pesca continental corresponents a cada zona de pesca realitzaran una diligència de control sobre les captures manifestades en este llibre abans del començament de la temporada hàbil.
3. Totes les arts de pesca hauran de ser inspeccionades per personal adscrit a la conselleria amb competències en matèria de pesca continental, davall les instruccions de personal tècnic del servici corresponent. En la inspecció realitzada es procedirà a la comprovació que hi reunixen les condicions establides en la normativa vigent, i si és així, al seu precintament i a la confecció de l'acta corresponent. Es crea un registre d'arts de pesca, on haurà de constar, almenys, el número de precinte, el propietari de l'art de pesca, la data de precintament i la persona que el realitza. En cas que per ús es trenque o espatle el precinte, serà obligació del propietari de l'art comunicar-ho a l'administració competent perquè procedisca a un nou precintament.
Article 18. Llicència de pesca professional
1. Cada pescador haurà de disposar d'una llicència específica, el període de validesa de la qual serà de cinc anys. Per a la seua obtenció els interessats hauran de dirigir-se als servicis territorials amb competències en matèria de pesca continental.
Esta llicència s'expedirà per a la zona concreta que tinga assignat l'adjudicatari de l'aprofitament i no serà vàlida per a realitzar la pesca professional en cap altra zona.
2. Atesa la relació existent entre el pescador professional i les autoritzacions d'aprofitament a les entitats grupals en què s'integren, no es podran expedir les llicències de pesca amb una duració superior al límit de la concessió o autorització de l'aprofitament que tinga assignada l'empresa, confraria, grup o associació professional a què pertany.
3. Els requisits per a obtindre la llicència són:
a) Ser major d'edat.
b) No estar inhabilitat per sanció o sentència judicial ferma per a la pràctica de la pesca professional.
c) Pertànyer a una confraria, empresa, grup o associació professional de pescadors d'anguila.
4. Els documents necessaris per a obtindre la llicència són:
a) Sol·licitud normalitzada.
b) Dos fotografies mida de carnet.
c) Certificat de pertinença a la confraria, grup o associació a què pertany la persona interessada, firmat per la persona titular de la secretaria d'esta i amb el vistiplau de la presidència.
d) Declaració jurada de no estar inhabilitat per a la pràctica de la pesca professional.
5. La pesca professional de l'anguila es regirà, a més del que establix este decret, per allò que s'ha arreplegat en un plec de condicions tecnicoadministratiu específic per a cada zona de pesca. En este plec figuraran, com a percentatge de les captures o com a pes concret, les quantitats que els adjudicataris han de destinar a la conservació de l'espècie, bé per mitjà d'entrega a centres propis de l'administració competent en matèria de pesca continental per a la seua cria o investigació, o bé per mitjà de solta directa en el medi natural. En tot cas, en el moment de l'entrega haurà d'estar present un representant de l'administració competent o qui esta designe, que constatarà el fet i alçarà l'acta corresponent.
6. La direcció general competent en matèria de pesca continental podrà establir quotes de captura,amb un informe previ tècnic del servici de pesca continental
CAPÍTOL VII
Pesca professional de l'angula
Article 19. Zones de pesca
L'angula només podrà ser capturada aigües amunt de la desembocadura al mar, en els cursos d'aigua, aiguamolls o séquies de les zones de pesca autoritzades i localitzades en l'annex V. Fora d'estes zones queda prohibit totalment este tipus de pesca, excepte les autoritzacions especials atorgades per la direcció general amb competències en matèria de pesca continental i amb un informe previ del servici amb competències en esta mateixa matèria.
En el mateix annex V d'este decret es fixa el nombre de postes amb què es podrà exercir esta activitat en cada una de les zones de pesca anteriorment indicades.
2. La direcció general amb competències en matèria de pesca continental podrà modificar estes zones de pesca, així com el nombre de postes o el mateix esforç pesquer, i eliminar-ne alguna de les indicades o incorporar-ne de noves o reduir-ne, després d'un informe previ del servici amb competències en matèria de pesca continental.
3. Només es podrà pescar l'angula amb fins comercials.
Article 20. Arts de pesca
1. Per a la captura de l'angula només podrà utilitzar-se l'art denominada monot amb goleró tancat (vegeu figura en l'annex VI), homologat i degudament precintat pels servicis territorials de la conselleria competent en matèria de pesca fluvial.
Esta art tindrà una superfície màxima d'1,50 m² en l'obertura d'entrada, disposarà de goleró amb una amplària màxima de 4 centímetres i anirà proveït de malla entre 0,5 i 0,8 centímetres el costat, a fi de no permetre l'entrada d'altres espècies (no objectiu). L'ample del monot no podrà ser superior a un metre i el seu calat no sobrepassarà 1/3 de l'ample total del llit, amidat en el lloc de la seua col·locació; i no s'admetrà cap artefacte que augmente l'obertura del monot.
2. La instal·lació del monot es farà de manera que el goleró quede perpendicular a la làmina d'aigua. El dit monot no tindrà malla en el costat menor, situat en l'extrem superior.
A més, en la part superior del recipient en què s'aboquen les angules capturades des de les arts de pesca haurà de col·locar-se una malla que impedisca el pas d'altres espècies, les quals seran immediatament tornades a l'aigua.
Article 21. Procediment d'adjudicació
1. Per a l'exercici de la pesca de l'angula s'efectuaran les adjudicacions corresponents per a una zona de pesca autoritzada i per períodes de cinc anys. Estes adjudicacions seran intransferibles, tret de situacions especials degudament justificades i autoritzades per la direcció general amb competències en matèria de pesca continental i amb un informe previ del servici amb competències en esta mateixa matèria.
2. L'adjudicació serà realitzada per part dels servicis territorials amb competències en matèria de pesca continental, tenint en compte la preferència fixada en l'annex V, els criteris definits en este decret i el barem establit en el mateix annex, que podran ser modificats per la direcció general competent en matèria de pesca continental.
3. Tant el termini com les condicions per a l'adjudicació de les zones de pesca es publicaran en el Diari Oficial de la Comunitat Valenciana.
4. Les confraries, associacions professionals, empreses o altres entitats interessades hauran de presentar una sol·licitud normalitzada d'autorització de captura de l'angula davant dels servicis territorials de la conselleria competent en matèria de pesca continental. Esta sol·licitud anirà acompanyada dels documents següents:
a) Sol·licitud normalitzada d'autorització de captura de l'angula.
b) Acreditació de la personalitat jurídica de l'organització pesquera sol·licitant, per mitjà de certificat de la persona titular de la secretaria i amb el vistiplau de la presidència, en la qual aparega l'any de constitució de la societat i el caràcter professional d'esta.
c) Certificat d'homologació de les arts de pesca.
d) Llibre de captures homologat diligenciat.
e) Declaració responsable d'estar inscrita en el Registre General d'Aliments.
5. Entre les sol·licituds presentades, els servicis territorials determinaran la persona adjudicatàri ade la concessió d'acord amb els criteris de preferència establits en l'annex V i la major oferta d'entrega a l'administració o destinades a solta d'exemplars capturats destinats a repoblació.
6. Els servicis territorials, després de la revisió prèvia de la documentació, publicaran la resolució d'adjudicació del conjunt de zones de pesca i les persones adjudicatàries en el Diari Oficial de la Comunitat Valenciana i la comunicaran als mateixos interessats. S'establix un termini màxim d'un mes perquè aquelles empreses, confraries, grups o associacions professionals que no estiguen conformes puguen interposar recurs d'alçada contra esta resolució, davant de la direcció general amb competències en matèria de pesca continental. Este recurs haurà de ser resolt en el termini màxim de tres mesos i la resolució es publicarà en el Diari Oficial de la Comunitat Valenciana.
7. Una vegada realitzada l'adjudicació o resolt el recurs es posarà a la firma dels adjudicataris el plec de condicions específic per a la zona de pesca adjudicada.
8. De les adjudicacions concedides es donarà compte a la direcció general amb competències en matèria de pesca continental.
Article 22. Període de pesca
1. El període de pesca de l'angula serà el comprés entre l'1 de desembre i el 31 de març de l'any següent.
2. Només es podrà pescar des del crepuscle civil vespertí fins al crepuscle civil matutí de l'endemà, pres en la ciutat de València i amb caràcter únic per a tota la Comunitat Valenciana, tres dies hàbils a la setmana, que es determinaran de forma permanent per a cada gola.
No es podrà pescar en dies festius.
3. Per resolució de la direcció general amb competències en matèria de pesca continental es podran modificar els dies de pesca, o reduir-los per causa motivada.
Article 23. Pesca d'arrossegament
Queda prohibida la pesca d'arrossegament amb qualsevol tipus d'art, utensili o mètode. Només està permés l'ús de salabre o gamber com a utensili d'ajuda en la separació d'exemplars d'altres espècies capturades en el monot o per a traure'n l'angula.
Article 24. Ús de dispositius lumínics
Queda prohibida la pesca de l'angula amb llum artificial.
Article 25. Pesca des d'embarcació
Només es podrà pescar l'angula des de terra; queda prohibida la pesca des d'embarcació o flotador, siga quin siga el tipus utilitzat.
CAPÍTOL VIII
Pesca professional de l'anguila
Article 26. Zones de pesca
L'anguila només podrà ser capturada amb caràcter professional en les zones que s'establixen en l'annex VII d'este decret, bé siga des de terra o des d'embarcació.
Article 27. Art de pesca
1. S'establix com a art de pesca per a la captura de l'anguila el mornell, dispositiu de captura compost per diversos anells concèntrics disposats a unes distàncies variables i les xarxes exteriors de les quals van disminuint en llum. Internament, està proveït d'un element denominat goleró, que impedix el retrocés dels exemplars capturats.
2. Els mornells que s'utilitzen per a la pesca de l'anguila hauran d'estar homologats d'acord amb les següents dimensions (vegeu estructura en annex VIII):
La longitud podrà oscil·lar entre 120 i 300 centímetres des de la boca, podent variar el diàmetre de l'entrada o boca entre 50 i 80 centímetres i sent el de l'últim anell no inferior a 30 centímetres.
3. El nombre d'anells o cércols concèntrics serà variable en funció de la longitud total i no podrà ser inferior a tres. En tot cas, a fi de mantindre l'estructura de l'art i disminuir la probabilitat de xafada de les captures, la distància entre anells no superarà els 4/5 del diàmetre de l'anell anterior.
4. Per a augmentar la superfície de captura podrà instal·lar-se en la boca una ala, la longitud de la qual no excedirà el doble del diàmetre d'entrada.
5. El nombre màxim de golerons serà igual a la mitat d'anells de l'art, o el sencer immediatament superior en cas de fracció.
6. La llum de malla oscil·larà entre 30 i 20 mil·límetres entre la boca i l'entrada del segon goleró, i entre 22 i 15 mil·límetres entre este i l'extrem final.
7. L'art estarà proveït d'un mecanisme de fuga rígid en forma de con, per a facilitar l'eixida d'aquelles espècies de diàmetre igual o inferior a 25 mil·límetres. Este sistema haurà de col·locar-se al final del mornell en la part coneguda com rabet.
8. L'homologació dels mornells serà duta a terme pels servicis territorials de la conselleria competent en matèria de pesca fluvial. Per a això, verificaran les dimensions de l'aparell i, en cas de ser conformes, procediran al seu precintament i alçaran l'acta corresponent. A més d'acreditar-ne l'homologació, el precinte identificarà el titular, l'associació professional o empresa a què pertany i la zona de pesca a què es troba adscrit.
9. En espais naturals protegits o zones de recuperació d'aus bussejadores catalogades, a proposta dels servicis tècnics i sempre que no hi haja incompatibilitats amb altres aprofitaments, es podrà instal·lar en el mornell un sistema de protecció per a les aus bussejadores, amb la finalitat d'evitar-ne la possible entrada a l'aparell. Este sistema, unit al primer anell o boca del mornell, serà per mitjà de la col·locació d'una xarxa a manera de trama del mateix material de què està confeccionat el mornell col·locat en el primer goleró i el pas del qual tindrà una llum màxima de 60 mil·límetres cada retícula.
10. Per a poder auxiliar-se en la pesca de l'anguila es podran utilitzar instruments com el salabre o gamber.
Article 28. Procediment d'adjudicació
1. Per a l'exercici de la pesca professional d'anguila en aigües públiques s'efectuaran les adjudicacions corresponents per a una zona de pesca autoritzada i per períodes de cinc anys. Estes adjudicacions seran intransferibles, tret de situacions especials degudament justificades i autoritzades per la direcció general amb competències en matèria de pesca continental.
2. Tant el termini com les condicions per a l'adjudicació de les zones de pesca es publicaran en el Diari Oficial de la Comunitat Valenciana.
3. L'adjudicació serà realitzada per part dels servicis territorials amb competències en matèria de pesca continental, tenint en compte la preferència fixada en l'annex IX i els criteris manifestats en este decret.
4. Les confraries, associacions professionals, empreses o altres entitats interessades hauran de presentar una sol·licitud normalitzada de l'autorització de captura de l'anguila davant dels servicis territorials de la conselleria competent en matèria de pesca continental.
Esta sol·licitud anirà acompanyada dels documents següents:
a) Sol·licitud normalitzada d'autorització de captura de l'anguila.
b) Acreditació de la personalitat jurídica de l'organització pesquera sol·licitant per mitjà de certificat de la persona titular de la secretari i amb el vistiplau de la presidència, en la qual apareguen l'any de constitució de la societat i el caràcter professional d'esta.
c) Certificat d'homologació de les arts de pesca.
d) Llibre de captures homologat diligenciat.
e) Declaració responsable d'estar inscrita en el Registre General Sanitari.
5. Els servicis territorials, després de la revisió prèvia de la documentació, publicaran la resolució d'adjudicació del conjunt de zones de pesca i els seus adjudicataris en el Diari Oficial de la Comunitat Valenciana, i la comunicaran als mateixos interessats. S'establix un termini màxim d'un mes perquè aquelles empreses, confraries, grups o associacions professionals que no estiguen conformes puguen interposar un recurs d'alçada contra esta resolució davant de la direcció general amb competències en matèria de pesca continental. Este recurs haurà de ser resolt en el termini màxim de tres mesos i la resolució es publicarà en el Diari Oficial de la Comunitat Valenciana.
6. Una vegada realitzada l'adjudicació o resolt el recurs es posarà a la firma de les persones adjudicatàries el plec de condicions específic per a la zona adjudicada.
7. De les adjudicacions concedides es donarà compte a la direcció general amb competències en matèria de pesca continental.
Article 29. Període de pesca professional
1. S'establixen els següents períodes de pesca professional de l'anguila:

Fora d'esta temporada no es podrà practicar la pesca professional de l'anguila amb cap tipus d'art de pesca, ni qualsevol altre element.
2. Només es podrà pescar des del crepuscle civil vespertí fins al crepuscle civil matutí de l'endemà pres en la ciutat de València i amb caràcter únic per a tota la Comunitat Valenciana.
CAPÍTOL IX
Pesca esportiva o recreativa
Article 30. Normes de pesca
Només es pot pescar l'anguila amb caràcter no professional atenent les talles determinades en l'article 5.3.
Article 31. Llicència de pesca
Per a practicar la pesca esportiva o recreativa de l'anguila en aigües continentals és necessària la llicència de pesca continental.
Article 32. Zones de pesca
1. Està permesa la pesca no professional de l'anguila en tots els rius o masses d'aigua continentals de la Comunitat Valenciana, exceptuant-ne les zones de reserva establides en l'annex II i les zones de pesca professional establides en els annexos V, VII i IX.
2. Queda prohibida esta pesca en aquelles zones en què els plans d'ordenació dels recursos naturals de parcs naturals així ho determinen.
Article 33. Modalitats
S'establix, com a modalitat de pesca esportiva o recreativa de l'anguila, la pesca amb canya, cas en el qual no se'n podran utilitzar més de dos. Estarà permés com a esquer l'ús de cuc, llevat que no estiga autoritzat expressament per a una zona concreta.
A més, es permet també la pesca a la molinà, com a modalitat de pesca nocturna sense ham, i no es podrà utilitzar element d'il·luminació que servisca com atraient de l'anguila.
CAPÍTOL X
Taxes
Article 34. Taxes
1. Es podran establir taxes d'acord amb la normativa vigent pels conceptes següents:
a) Expedició de la llicència individual de pesca professional de l'angula.
b) Expedició de la llicència individual de pesca professional de l'anguila.
c) Per cada precintament de monot.
d) Per cada precintament de mornell.
e) Per inspeccions de centres de producció o engreixament.
2. Els imports d'estes taxes es fixaran pel procediment establit amb este fi, i podran ser modificats d'acord amb esta normativa.
DISPOSICIONS ADDICIONALS
Primera. Pesca en el llac de l'Albufera
L'adjudicació i el gaudi d'aprofitament professional per mitjà de la pesca professional de l'anguila en el llac de l'Albufera es regirà per la seua normativa pròpia, exceptuant-ne les dimensions de les espècies, les dates de pesca, les quotes i les característiques de les arts de pesca, que es regularan per la normativa vigent o la que es desplegue com a conseqüència de l'entrada en vigor d'este decret.
Segona. Pesca en espais naturals protegits
En el cas de zones de pesca establides en este decret, l'àmbit de les quals es trobe inclòs en el d'un espai natural protegit que compte amb un pla d'ordenació dels recursos naturals i/o un pla rector d'ús i gestió en vigor, les determinacions d'este decret tindran caràcter complementari, en especial per a aquells aspectes que no hagen sigut objecte específic de regulació en estos plans. En cas que l'espai protegit no compte amb normativa aprovada o esta es trobe en procés de revisió, els plans corresponents hauran d'incorporar les determinacions d'este decret.
No obstant això, prevaldrà el que establix este decret sobre qualsevol altra norma del mateix rang o d'un rang inferior en este tipus de zones.
Tercera. Falta d'implicació pressupostària
L'aplicació del que disposa este decret no implicarà augment de gasto del pressupost de la Conselleria d'Infraestructures, Territori i Medi Ambient.
DISPOSICIONS TRANSITÒRIES
Primera. Empreses hidroelèctriques
Les empreses titulars de centrals d'energia hidroelèctrica en llits de la Comunitat Valenciana hauran de comunicar a la direcció general competent en matèria de pesca fluvial, en el termini màxim de tres mesos a partir de l'entrada en vigor d'este decret, les característiques tècniques d'estes d'acord amb el model arreplegat en l'annex X.
Segona. Llicències professionals de pesca
Fins al moment de la posada en funcionament de la llicència professional continuarà sent obligatòria l'obtenció de la llicència de pesca existent en este moment.
Tercera. Període transitori
Mentres no es publique en el Diari Oficial de la Comunitat Valenciana el procés d'adjudicació de les zones de pesca tant d'anguila com d'angula, es mantindrà en vigor l'actual procediment i les actuals adjudicacions.
DISPOSICIÓ DEROGATÒRIA
Única. Derogació normativa
Queda derogada l'Orde de 17 de maig de 1990, de la Conselleria d'Agricultura i Pesca, per la qual es regula la pesca de l'angula en l'àmbit de la Comunitat Valenciana. Així mateix, queden derogades totes les disposicions del mateix rang, o d'un rang inferior, que s'oposen al que establix este decret.
DISPOSICIONS FINALS
Primera. Habilitació normativa
Es faculta la persona titular de la conselleria amb competències en matèria de pesca continental per a dictar les normes complementàries que requerisca el desplegament d'este decret. Igualment, es faculta la direcció general amb competències en matèria de pesca continental perquè puga modificar el contingut d'allò que s'ha arreplegat en els annexos d'este decret.
Segona. Entrada en vigor
Este decret entrarà en vigor l'endemà de la publicació en el Diari Oficial de la Comunitat Valenciana.
València, 22 de febrer de 2013
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I
Unitat equivalent d'anguila (UEA): factor de conversió entre exemplars de diferents grandàries
El càlcul d'este factor es fa a partir de la corba que determina la taxa de supervivència de l'espècie en funció del pes aconseguit, atenent els estudis realitzats en altres aigües mediterrànies (\*). Així:
y = 0,6673x-0,336
On:
y = taxa de supervivència.
x = pes de l'exemplar, entés este paràmetre com a indicador de l'edat de l'exemplar.
Finalment, s'obté la taula de conversió per a exemplars d'anguila compresos entre 0,3 grams i 500 grams següent:

(\*) Multi-objective assessment of conservation measures for European eel (Anguilla Anguilla) an application to the Camargue lagoons. (ICES Journal of Marine Science Advance Access, August 28: 1483-1490. BEVACQUA, D.; MELIÀ, P.; CRIVELLI, A.J.; GATTO, M.; DE LEO, G.A., 2007).
ANNEX II
Zones de reserva de l'anguila (ZZRA)
1. Riu Cervera
Des de la confluència amb el barranc d'Espadella fins a la desembocadura al mar.
2. El Prat de Cabanes-Torreblanca
En la totalitat de la seua delimitació en la zona humida número 2 Parc Natural del Prat de Cabanes segons l'Acord de 10 de setembre de 2002, del Consell, d'aprovació del Catàleg de Zones Humides de la Comunitat Valenciana. En este cas, la zona de reserva és exclusivament per a l'anguila en els estadis 2 i 3 de l'article 5.
3. Marjal dels Moros
En la totalitat de la seua delimitació en la zona humida número 5 Marjal dels Moros segons l'Acord de 10 de setembre de 2002, del Consell, d'aprovació del Catàleg de Zones Humides de la Comunitat Valenciana.
4. Marjal de Rafalell i Vistabella
En la totalitat de la seua delimitació en la zona humida número 6, Marjal de Rafalell i Vistabella segons l'Acord de 10 de setembre de 2002, del Consell, d'aprovació del Catàleg de Zones Humides de la Comunitat Valenciana.
5. Xeraco - Xeresa - Gandia.
Zona delimitada segons:
Nord: camí de Xeraco (camí del Caminàs).
Est: carretera de Natzaret-Oliva.
Sud: Assagador de Morant (inclusivament).
Oest: séquia Trenor - escorredor de Xeresa - la Tancà (inclusivament).
6. Riu Serpis
Des de la confluència amb el barranc de la Murta fins a la desembocadura al mar.
7. Marjal de Pego-Oliva
En la totalitat de la seua delimitació en la zona humida número 10 Marjal de Pego-Oliva, segons l'Acord de 10 de setembre de 2002, del Consell, d'aprovació del Catàleg de Zones Humides de la Comunitat Valenciana, a excepció dels rius Bullent i Molinell que es regixen per la seua normativa pròpia.
8. Riu Algar
Des de la confluència amb el riu Guadalest fins a la desembocadura al mar.
9. Santa Pola
Assarb de Dalt: des de la carretera CV-853 (la Marina-Elx) fins al mar.
Assarb del Robatori: des de la carretera CV-853 (la Marina-Elx) fins al mar.
Assarb Dolça: des de la carretera CV-853 (la Marina-Elx) fins al mar.
Assarb Ampla: des de la carretera CV-853 (la Marina-Elx) fins al mar.
10. Estany del Duc
En la totalitat de la seua delimitació en la zona humida número 28 Ullal de l'Estany del Duc, segons l'Acord de 10 de setembre de 2002, del Consell, d'aprovació del Catàleg de Zones Humides de la Comunitat Valenciana. S'inclouen les dos séquies de desaigüe situades al nord de l'ullal i que transcorren en direcció est, fins a la seua desembocadura al mar.
ANNEX III
Sectors implicats en l'aprofitament de l'anguila
(Anguilla anguila)
Es consideren sectors implicats en l'aprofitament de l'anguila els col·lectius professionals de pescadors d'angula, col·lectius professionals de pesca d'anguila, pescadors esportius i pesca recreativa d'anguila, les persones titulars d'aprofitaments d'anguila en terrenys inundats, així com els aqüicultors, les instal·lacions de criança, deslletament i engreixament dels quals es troben a la Comunitat Valenciana.
Les aportacions de cada un dels sectors implicats es faran segons el que s'establix en el PGACV, aprovat per la Comissió Europea amb data 1 d'octubre de 2010, en compliment del Reglament (CE) número 1100/2007, del Consell, de 18 de setembre de 2007, sobre mesures de recuperació de l'anguila, i segons el qual s'haurà de reservar per a repoblació un 60 % de les captures anuals, i d'acord amb el que s'establix en el PGACV aprovat per la Comissió Europea, i en els termes establits en els articles 15 i 16 d'este decret.
ANNEX IV
Aportació compensatòria dels aprofitaments hidràulics
al pla de repoblacions
El servici amb competències en matèria de pesca continental elaborarà un pla de repoblacions en què es determinaran les aportacions d'anguila a realitzar per cada un dels col·lectius que afecten o aprofiten l'espècie a la Comunitat Valenciana. En este pla es determinaran les centrals que impedisquen o limiten el lliure trànsit de la fauna ictícola, així com les entitats concessionàries dels seus aprofitaments hidràulics i les aportacions que estes han de realitzar en forma de repoblació amb individus de l'espècie.
La quantitat anual a aportar aigües amunt de la presa associada a la central es calcularà aplicant l'expressió següent:
On:
Q = Quantitat d'anguila a aportar anualment (kg/any).
Sp = Superfície d'hàbitat apte no accessible (ha).
= Densitat potencial d'anguila (kg/ha), establida en 20 kg/ha, segons el PGACV.
t = Duració mitjana en anys de l'estadi d'anguila groga a la Comunitat Valenciana, calculada per a deu anys.
Per al càlcul de la superfície potencial no accessible de la xarxa fluvial s'aplicarà l'expressió següent:
On:
Sembassament = Superfície potencial de l'embassament (ha). Es calcula com el producte del perímetre de l'embassament amidat en la cota de màxima capacitat i un ample fix de 10 metres.
Stram = Superfície de la làmina d'aigua per a cada tram (ha). Es calcula com el producte de l'amplària mitjana del llit i la longitud del tram no accessible amidada en l'eix del llit sobre la cartografia de l'Institut Cartogràfic Valencià. Es consideren els diferents trams de riu que, localitzant-se aigües amunt de la cua de l'embassament en la seua cota de màxima capacitat i aigües avall de la següent o següents preses, -si n'hi haguera-, constituïsca hàbitat potencial inaccessible per a l'anguila segons el PGACV.
En el pla de repoblacions s'hauran de detallar les talles de les anguiles que hauran d'utilitzar-se en la repoblació, així com les dates i els trams en què la persona titular de la central ha de realitzar les soltes o qualsevol altra condició particular respecte d'això.
Així mateix, el pla inclourà els punts de control per al seguiment de la població d'anguila que resulte de les successives repoblacions que la persona titular de la central haurà de realitzar. Les dades obtingudes d'este seguiment hauran de ser remeses al servici amb competències en matèria de pesca continental.
Finalment, en cas que el servici amb competències en matèria de pesca continental ho considere necessari, el pla establirà les condicions en què la persona titular de la central haurà de realitzar les operacions de repoblació per a facilitar la fuga dels exemplars al mar.
ANNEX V
Zones de pesca professional de l'angula, nombre màxim de postes admeses per zona i barems per a l'adjudicació

S'establixen els següents conceptes a fi de baremar les ofertes:
ANNEX VI
Esquema del tipus d'art autoritzat per a la pesca de l'angula
ANNEX VII
Zones de pesca professional de l'anguila i associacions o
titulars d'aprofitament

MornellANNEX VIII
Esbós de les característiques de l'art autoritzat
per a la pesca de l'anguila
ANNEX IX
Zones de pesca professional de l'anguila a subhasta i
barems per a l'adjudicació




Còpia Permalink ELI